വടക്കാഞ്ചേരി സബ് കോടതിയുടെ നിര്മാണം മുന്ഗണനാ പട്ടികയില് മൂന്നാമത്: മുഖ്യമന്ത്രി വടക്കാഞ്ചേരി: വടക്കാഞ്ചേരിയില് പുതിയ സബ് കോടതി അനുവദിക്കുന്ന കാര്യം പരിശോധിക്കാമെന്നും ഇതിനായുള്ള മുന്ഗണനാ പട്ടികയില് വടക്കാഞ്ചേരി മൂന്നാം സ്ഥാനത്താണെന്നും മുഖ്യമന്ത്രി പിണറായി വിജയന് നിയമസഭയില് പറഞ്ഞു. ഒന്നര നൂറ്റാണ്ട് പഴക്കമുള്ളതും ബൃഹത്തായ അധികാര പരിധിയുള്ളതുമായ വടക്കാഞ്ചേരി മുന്സിഫ് മജിസ്ട്രേറ്റ് കോടതിയില് ഒരു സബ് കോടതി, പോക്സോ കോടതി, എംഎസിടി കോടതി, കുടുംബ കോടതി എന്നിവ അനുവദിക്കണമെന്ന സേവ്യര് ചിറ്റിലപ്പിള്ളി എംഎല്എയുടെ സബ്മിഷനു മറുപടി പറയുകയായിരുന്നു മുഖ്യമന്ത്രി. തലപ്പിള്ളി താലൂക്ക് ആസ്ഥാനമായ വടക്കാഞ്ചേരിയില് 1863ല് സ്ഥാപിതമായതും 150 ലധികം വര്ഷം പഴക്കമുള്ളതുമായ കോടതിയാണു പ്രവര്ത്തിക്കുന്നത്. കുന്നംകുളം, തൃശൂര്, തലപ്പിള്ളി താലൂക്കുകളിലായി 73 വില്ലേജുകള് ഉള്പ്പെടുന്നതും ആറു പോലീസ് സ്റ്റേഷനുകളും നാല് എക്സൈസ് റേഞ്ച് ഓഫീസുകളും മച്ചാട് വടക്കാഞ്ചേരി ഫോറസ്റ്റ് സ്റ്റേഷനുകളും ഉള്പ്പെടെ കേരളത്തിലെത്തന്നെ ഏറ്റവും വലിയ അധികാര പരിധിയിലുള്ള മുന്സിഫ് മജിസ്ട്രേറ്റ് കോടതിയാണു വടക്കാഞ്ചേരിയിലേത്. എന്നാല്, നാളിതുവരെ ഈ കോടതിയോടനു ബന്ധിച്ച് അഡീഷണല് കോടതികള് അനുവദിക്കുകയോ, മറ്റു എടുത്തു പറയത്തക്ക വികസന പ്രവര്ത്തനങ്ങള് നടപ്പാക്കുകയോ ഉണ്ടായിട്ടില്ല. പുതിയ കോടതികള് ആരംഭിക്കുന്നതിനു സര്ക്കാര് നിലവില് തീരുമാനമെടുത്തിട്ടില്ല. നിലവിലെ സാഹചര്യങ്ങള് കണക്കിലെടുത്ത് സ്ത്രീകള്ക്കും കുട്ടികള്ക്കുമെതിരായ കുറ്റകൃത്യങ്ങള് സംബന്ധിച്ച കേസുകള് വിചാരണ ചെയ്യുന്നതിനുള്ള പ്രത്യേക കോടതികള് ആരംഭിക്കുന്നതിനാണു സര്ക്കാര് പ്രാധാന്യം നല്കുന്നത്. അവ നിലവില് വരുന്ന മുറയ്ക്ക് പുതിയ കോടതികള് ആരംഭിക്കുന്ന കാര്യം പരിശോധിക്കാമെന്നും മുഖ്യമന്ത്രി മറുപടിയില് കൂട്ടിച്ചേര്ത്തു.